শিল্পীর প্রথম চিত্রকর্ম ‘ফরেস্ট গডেস-১’ বা বনদেবী। নিসর্গের অনুধ্যানে মগ্ন বনদেবীর মাথায় বসে আছে একটি পাখি আর তার কোলে বিছানো রয়েছে সূর্যমুখী ফুল। পরবর্তী চিত্রকর্ম ‘ফরেস্ট গডেস-২’-এ পাখি উড়ে এসেছে দেবীর কাঁধে এবং সূর্যমুখী তার মাথার মুকুট হয়ে উঠেছে। দুই ছবিতেই বনদেবী তার নিসর্গের রাজ্যপাটে আসীন। পরবর্তী দুটি চিত্রকর্ম ‘ফাটা মরগানা-১’ ও ‘ফাটা মরগানা-২’ অর্থাৎ বিশেষ ধরনের মরীচিকা প্রথমটিতে হলুদ বর্ণের পটভূমিতে সকালের সমুজ্জ্বল রৌদ্রপাত বিচিত্র চিত্রণে মুগ্ধ আবহ তৈরি করেছে। পরের ছবিটিতে অন্ধকারে নিমজ্জিত নারী নৈরাশ্য-আক্রান্ত। কিছু জোনাকির প্রেক্ষাপণ বোধহয় আঁধারকেই ঘনীভূত করে তুলেছে। অন্তর প্রতীক্ষায় উদ্বেল কিন্তু দৃষ্টি কিছুই খুঁজে পায় না, অনিবার্য বিভ্রম ও অন্তর্দাহ তাই এই শিল্পকর্মের মূলকথা। রোকেয়া সুলতানার সর্বশেষ উপস্থাপনা ‘অফ টাইম অ্যান্ড স্টারস-৩’ উজ্জ্বল লাল রঙের পটভূমিতে এটি যেন শিল্পীর সর্বাধিক উচ্চকিত উচ্চারণ। বহু আলোকবর্ষ পূর্বে কল্পনাতীতকালে তাদের আবির্ভাব যা অপরিমাপ্য কিন্তু এখন আমরা তাদের সহচর – এটাই ছবিটির গূঢ় অর্থ। বিষয় অতিক্রম করে বিষয়াতীত প্রতীকী মোটিভে নিজের শিল্পভাষ্য কাব্যাকারে লিখে এক অজানিত পৃথিবীর অভিবাসী রোকেয়া সুলতানা।